C 479/10
ET
Euroopa Liidu Teataja
16.12.2022
Neljapäev, 19. mai 2022
29.
lükkab tagasi Moldova okupeeritud Transnistria piirkonna ametivõimude 3. märtsi 2022. aasta avalduse, milles teatati konflikti lahendamise protsessi lõpetamisest ja esitati uus üleskutse Transnistria nn sõltumatuse tunnustamiseks, ning väljendab selle pärast muret; kordab, et toetab Transnistria konflikti terviklikku ja rahumeelset lahendust 5+2 läbirääkimisprotsessi kaudu, mis põhineb Moldova Vabariigi suveräänsel ja territoriaalsel terviklikkusel selle rahvusvahe­ liselt tunnustatud piirides ning Transnistria piirkonna eristaatusel elujõulises Moldova riigis; rõhutab, et Transnistria probleemi lahendamisel tuleb austada Moldova suveräänset õigust valida ise oma kaitse- ja välispoliitika suund; toetab püüdlusi laiendada põhjaliku ja laiaulatusliku vabakaubanduslepingu ning viisavaba režiimi eeliseid Transnistria piirkonnale, mis lubaks oluliselt suurendada liikuvust ja kaubavahetust piirkonnaga;
30. märgib, et ELi piirihaldamise abimissioonil Moldovas ja Ukrainas on väga oluline roll piirihalduse ja tollirežiimide ühtlustamisel liidu omadega, samuti organiseeritud kuritegevuse ja smugeldamisega võitlemisel ning Transnistria probleemi rahumeelsel lahendamisel usaldust suurendavate meetmete ja Moldova-Ukraina piiri Transnistria lõigu kohapealse järelevalve kaudu; julgustab Moldova valitsust jätkama konfliktilahendamiseks soodsa keskkonna edendamist ja toetama tegevust, mis suurendab konfliktist lõhestatud kogukondade usaldust ja inimestevahelisi kontakte; usub, et konstruktiivne lahendus Transnistria probleemile toob stabiilsust ja jõukust mitte ainult Moldovasse, vaid kogu piirkonda laiemalt;
31. kutsub Moldovat, Venemaa Föderatsiooni, ELi liikmesriike ja teisi rahvusvahelisi partnereid üles tegema koostööd Cobasna laskemoonalaos hoitava umbes 20 000 tonni vana nõukogudeaegse laskemoona täielikuks teisaldamiseks ja hävitamiseks, mis ammuse aegumise tõttu kujutab endast tõsist ohtu elanikkonna turvalisusele Dnestri jõe mõlemal kaldal; väljendab muret arvukate sõjaliste õppuste pärast, mida Venemaa sõjaväelased on Transnistrias korraldanud, ning kutsub Venemaa Föderatsiooni üles viima oma relvajõud ja relvastuse Transnistria piirkonnast täielikult, tingimusteta ja nõuetekohaselt välja vastavalt Moldova ametivõimude korduvatele nõudmistele ning Moldova suveräänsust ja territoriaalset terviklikkust austades;
32. väljendab muret seoses halveneva inimõiguste olukorraga Transnistria piirkonnas, eelkõige de facto ametivõime kritiseerivate isikute tagakiusamise ja Vene armee siirmise, avalike koosolekute ning kohalike vabaühenduste tegevuse piirangutega; tuletab Venemaa Föderatsioonile meelde tema vastutust inimõiguste järgimise suhtes Transnistria piirkonnas, mida kinnitavad mitmed Euroopa Inimõiguste Kohtu otsused; kutsub Venemaa ametivõime üles täitma kõiki Euroopa Inimõiguste Kohtu otsuseid inimõiguste ning õiguse vabadusele ja turvalisusele rikkumiste kohta Transnistria piirkonnas;
33. kiidab Moldova ametivõime Transnistria piirkonnale COVID-19 pandeemia kontekstis pakutud toetuse eest, sealhulgas 10 % oma vaktsiinivarudest annetamise, meditsiinitöötajate koolitamise ja COVID-19 testide menetlemise kaudu;
34. väljendab heameelt nõukogu otsuse üle anda Euroopa rahutagamisrahastu raames Moldova Vabariigi relvajõududele 7 miljonit eurot meditsiiniseadmete ja demineerimisseadmete soetamiseks; julgustab Euroopa välisteenistust ja nõukogu täiendavalt laiendama koostöövaldkondi Moldovaga ja toetama kaitsesektori suutlikkuse suurendamist abimeetmete kaudu selle vahendi raames;
35. ergutab Moldova ametiasutusi kasutama edasistes iga-aastastes programmides ära võimalikku Euroopa rahu­ tagamisrahastu abi, et tugevdada oma suutlikkust küber- ja hübriidohtude vastu võitlemisel; nõuab, et ELi institutsioonid kaasaksid Moldovat küberturvalisust, hübriidohtusid ja küberkuritegude uurimist käsitlevatesse uutesse koostöövormidesse, sealhulgas kaasates küberturvalisuse valdkonna tööstuse, tehnoloogia ja teadusuuringute Euroopa uue pädevuskeskuse nendesse jõupingutustesse;
Õigusriik ja hea valitsemistava
36. kordab, et kohtureform, eelkõige kohtusüsteemi sõltumatuse ja pädevuse tugevdamine, ja korruptsioonivastane võitlus on otsustava tähtsusega; tunnistab ametiasutuste ees seisvate probleemide ulatust ja julgustab neid keskenduma kindlaksmääratud prioriteetidele; märgib president Maia Sandu ja Natalia Gavriliţa valitsuse võetud kohustust tugineda oma poliitikas Moldova konstitutsioonikohtu otsustele; nõuab käimasoleva kohtureformi kiirendamist, sealhulgas põhiseaduse õigusalaste muudatuste rakendamist, mille üle Moldova parlament hääletas 23. septembril 2021, nagu ka kohtusüsteemi sõltumatuse ja terviklikkuse tagamise strateegia (2022–2025);